Man in hof vir beleggingsbedrogArgieffoto ŉ Man het Maandag in die Palm Ridge- gespesialiseerde handelshof in Johannesburg verskyn nadat hy na bewering nagenoeg R40 miljoen van voornemende beleggers gesteel het. Die man, Matthew Charles Dunn (34), is Saterdag by sy huis in Melville in Johannesburg in hegtenis geneem na afloop van ŉ ondersoek van beleggingsbedrog en diefstal teen hom. Kapt. Ndivhuwo Mulamu, woordvoerder van die Valke, sê Dunn het na bewering tussen Desember 2016 en Januarie 2018 geld van beleggers ontvang vir aandele in maatskappye soos Anglo American, Khumba Iron Ore en Wesizwe, ter waarde van altesaam meer as R1 miljoen. “Voorlopige ondersoeke het aan die lig gebring dat Dunn nie self aandele in een van dié betrokke maatskappye besit het nie. Hy het egter valse dokumentasie aan beleggers as bewyse van dividende verskaf.” Sowat R40 miljoen is na bewering in Dunn se bankrekening inbetaal deur die voornemende beleggers. “ŉ Lasbrief vir sy inhegtenisneming is verlede Vrydag uitgereik. Hy is vasgetrek en staan tereg op aanklagte van bedrog en diefstal.” Dunn is Maandag op borgtog van R200 000 vrygelaat. Hy sal na verwagting weer op 18 November in die hof verskyn.